《将进酒》
明代·胡应麟

将进酒，乘飞龙，满引大白嘘长虹。舜百石，尧千钟，北斗奉杓南斗从。

天瓢出沆瀣，大乐鸣笙镛。绡衣万玉女，绿发双仙童。

左拍浮丘肩，侧睨容成公。百年三万六千日，一日不醉令我行步如龙钟。

君不见泗上亭长隆准公，斩蛇逐鹿驱群雄。鸿门高会割巴蜀，肝肠郁郁长思东。

结约五诸侯，伐楚彭城宫。一朝项氏自东至，五十六万如飘风。

荥阳匍匐作降虏，何如饮酒来新丰。信陵宾客但墟墓，古木荒榛穴狐兔。

平原毛遂骨已灰，黄金之馆生尘埃。何如一笑饮美酒，白眼横吞三百杯。

长安桑落名最古，山东秋露清且苦。曲米云安远难得，若下吴兴近堪数。

世人每病金华甘，此酒名高弘正间。只今天下贵三白，积薪后者常居前。

盛衰好恶若反掌，时来不得论媸妍。太白三闾岂庸俗，一醉一醒操行独。

醉者骑鲸上九天，醒者反葬蛟鼍腹。刘伶阮籍双酒狂，竹林牛饮称高阳。

当时颇遭俗子骂，至今百代垂文章。今晨何晨夕何夕，炰鳖烹熊众宾集。

觞行瑟作不暂停，玉椀银缸兴逾剧。三星在檐河汉入，扶桑茫茫日东出。

安得八骏抟长风，烂醉瑶池三万日。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。